PALM SONDAG – Attie se koffietafel.
Vandag staan in die kerklike jaar bekend as Palm Sondag. Dit is die dag wat In Markus 11:1-11 beskryf word. Die laaste keer wat Jesus in Jerusalem sou ingaan. Die Sondag voor sy kruisiging. 'n Besonder dramatiese week in die lewe van Jesus en die lewe van die mensdom. Hierdie naweek wat voorlê is Paasnaweek. Die kerk oor die wêreld sal Jesus se sterwe en opstanding vier. Elke dag van hierdie lydensweekweek van Jesus was daar 'n besondere gebeure in die lewe van Jesus.
Toe hulle naby Jerusalem kom, by Betfage en Betanië op die Olyfberg, stuur Jesus twee van sy dissipels en sê vir hulle: "Gaan na die dorpie daar reg voor julle, en net soos julle inkom, sal julle daar 'n jong donkie vasgemaak kry. Geen mens het nog op hom gery nie. Maak hom los en bring hom hier. En as iemand vir julle sê: 'Wat maak julle daar?' moet julle sê: Die Here het hom nodig, en Hy sal hom gou weer hierheen terugstuur."
Hulle het toe gegaan en 'n jong donkie by die ingang, buite langs die pad, vasgemaak gekry en hom losgemaak. Party van die mense wat daar gestaan het, het vir hulle gesê: "Waarom maak julle die donkie los?" Hulle het hulle geantwoord soos Jesus gesê het. Daarna het die mense hulle laat begaan.
5 thoughts on "PALM SONDAG"
Maart 17, 2008 om 07:22
dit bly die hartseerste, maar mooiste, en van die belangrikste gebeurtenisse ooit!
Maart 17, 2008 om 23:57
"Die Here het hom nodig, en Hy sal hom gou weer hierheen terugstuur."
Hierdie woorde kyk mens soms mis: Die Heilige Gees gebruik soms 'donkies' soos in die geval van Biliam om sy uitverkorenes van 'n gewisse ewige dood te red.
Maart 18, 2008 om 00:08
Ek wonder soms wat in Jesus se gedagtes omgegaan het terwyl die mense die palmtakke en klere voor sy voete neer gelê het, want hy het geweet dat dit dieselfde mense was wat sou skreeu; "kruisig Hom!"
Sal ons ooit kan verstaan hoe groot Sy liefde vir die mensdom was en nog steeds is? Dalk het hy toe al gebid; "Vader vergewe hulle, want hulle weet nie wat hulle gaan doen nie."
Maart 18, 2008 om 05:25
Platter: Inderdaad die belangrikste gebeurtenis.
Justine: Dit is dalk die rede waarom die Here mense soos ek kan gebruik en gebruik. Wat my altyd verbaas is dat Jesus hulle toelaat om hierdie hulde te bring, terwyl hy weet oor 'n paar dae sal julle skree om My te kruisig.
Maart 18, 2008 om 06:27
LOL nee wat Attie, jy is ver van 'n donkie af…. inteendeel! Dit lyk dalk vir die wêreld of die wat aan Christus behoort dalk is, maar ons weet soms meer as wat ons voorgee……